
Šulinių ir gręžinių vandens kokybę tikrinasi vis daugiau gyventojų: keturi iš dešimties mėginių neatitinka higienos normų

Per devynis 2026 metų mėnesius „Vilniaus vandenų“ laboratorija ištyrė beveik 1,2 tūkst. privačių šulinių ir individualių gręžinių vandens mėginių. Tyrimų rezultatai parodė, kad maždaug keturių iš dešimties tirtų mėginių vanduo neatitiko Lietuvos higienos normos HN24:2023 reikalavimų. Ekspertai pabrėžia, kad reguliarūs geriamojo vandens tyrimai padeda laiku nustatyti galimus taršos šaltinius ir pasirinkti tinkamas priemones vandens kokybei gerinti.

Per pirmuosius tris 2026 metų ketvirčius „Vilniaus vandenų“ laboratorijoje ištirti 254 šulinių ir 897 individualių gręžinių vandens mėginiai – 78 proc. daugiau nei per tą patį praėjusių metų laikotarpį. Higienos normos reikalavimų neatitiko 103 šulinių ir 376 gręžinių vandens mėginiai. Visi šie geriamojo vandens tyrimai buvo atlikti būtent pačių gyventojų iniciatyva.

2025 metais tuo pačiu laikotarpiu buvo ištirti 141 šulinio ir 504 gręžinių vandens mėginiai, o reikalavimų neatitiko atitinkamai 51 šulinio ir 201 gręžinio vandens mėginys.

„Vilniaus vandenų“ laboratorijos vadovė Rūta Bubulienė sako, kad tyrimai leidžia įvertinti konkretaus šulinio ar gręžinio vandens kokybę, nustatyti neatitikimus ir spręsti, kokių veiksmų reikia imtis, kad geriamasis vanduo būtų saugus vartoti.

„Augantis atliekamų tyrimų skaičius rodo, kad gyventojai vis daugiau dėmesio skiria savo naudojamo geriamojo vandens kokybei. Tai svarbu, nes vandens išvaizda ar skonis ne visada leidžia spręsti apie jo kokybę – vandenyje gali būti tiek mikrobiologinės taršos, tiek cheminių medžiagų, kurių plika akimi nepastebėsime. Kai kuriais atvejais užterštas vanduo gali kelti pavojų sveikatai, todėl nereikėtų laukti, kol atsiras įtarimų ar pastebimai pasikeis vandens savybės“, – teigia laboratorijos vadovė.

Nustatomi ir mikrobinės taršos rodiklių viršijimai

Šulinių vandenyje šiemet dažniausiai nustatyti mikrobiologinių rodiklių neatitikimai. Koliforminių bakterijų aptikta 46 mėginiuose, žarninių enterokokų – 22, o žarninės lazdelės (E. coli) – 8 mėginiuose. Nitratų kiekis normą viršijo 12 atvejų.

Gręžinių vandenyje dažniausiai nustatyti geležies ir mangano kiekio viršijimai – atitinkamai 198 ir 251 atvejis. Dar 57 mėginiuose nustatyta koliforminių bakterijų, 29 – amonio, 15 – nitratų kiekio viršijimų.

Pasak R. Bubulienės, geriamojo vandens kokybei įtakos gali turėti gamtinės sąlygos, aplinkos tarša ir netinkama vandens šaltinio priežiūra.

„Skirtingi geriamojo vandens kokybės rodiklių neatitikimai gali rodyti skirtingas problemas. Pavyzdžiui, mikrobinė tarša gali indikuoti apie į vandenį galimai patekusius ligų sukėlėjus, todėl toks vanduo gali kelti pavojų sveikatai. Tuo metu padidėjęs geležies ar mangano kiekis dažnai būna susijęs su gamtinėmis sąlygomis ir gali turėti įtakos vandens savybėms“, – teigia R. Bubulienė.

Jos teigimu, šulinių ir gręžinių vandens tyrimus rekomenduojama atlikti bent du kartus per metus. Tirti vandenį nedelsiant reikėtų, jei pasikeičia vandens skonis, kvapas ar spalva, taip pat po stiprių liūčių ar potvynių. Daugiau dėmesio šulinių ir individualių gręžinių vandens kokybei turėtų skirti šeimos, kuriose yra nėščiųjų ar kūdikių.

Kaip užsisakyti geriamojo vandens tyrimus?

Individualių šulinių, gręžinių ir šaltinių savininkai vandens tyrimus gali užsisakyti „Vilniaus vandenų“ savitarnoje, telefonu arba klientų aptarnavimo skyriuje.

Mėginį galima pristatyti į laboratoriją Maironio g. 12, Vilniuje, arba užsisakyti „Vilniaus vandenų“ specialisto atvykimą, kad jis paimtų mėginį vietoje. 

Svarbu paminėti, kad sterilią 500 ml tarą, skirtą mikrobiologiniams tyrimams atlikti geriamojo vandens mėginiuose, galima gauti ir pasiimti laboratorijoje (Maironio g. 12, Vilnius) arba klientų aptarnavimo padalinyje, kuris yra Spaudos g. 8-1, Vilniuje. Fiziko-cheminiams tyrimams pakanka⁠ švarios plastikinės 1 litro taros.

Ekspertai pataria, kad reikėtų atkreipti dėmesį į šias rekomendacijas, jei geriamojo vandens mėginys imamas savarankiškai:

· prieš paimdami mėginį leiskite gręžinio vandeniui bėgti bent 5 minutes;
· pripildykite talpas vandeniu, palikdami nedidelį oro tarpą, neperpildykite, kad laboratorijoje būtų galima tinkamai išmaišyti;
· nelieskite vandens talpos vidaus ir dangtelio vidinės dalies;
· paėmus mėginį pristatykite jį į laboratoriją kuo greičiau ⁠–⁠  per 2–4 valandas. Geriausia, jei transportavimo metu mėginį laikysite šaltai (ne aukštesnėje kaip +4°C temperatūroje).

Tyrimų protokolai pateikiami el. paštu arba juos galima atsiimti laboratorijoje.

Daugiau informacijos apie vandens tyrimus ir jų užsakymą galima rasti „Vilniaus vandenų“ interneto svetainėje.

Apie „Vilniaus vandenis“
 
„Vilniaus vandenys“ tiekia geriamąjį vandenį ir tvarko nuotekas daugiau nei 600 tūkst. gyventojų Vilniuje bei Vilniaus, Švenčionių ir Šalčininkų rajonuose. Bendrovės akcininkai yra Vilniaus miesto, Vilniaus, Švenčionių ir Šalčininkų rajonų savivaldybės. Per parą gyventojams patiekiama apie 99 tūkst. kub. metrų geriamojo vandens – tai yra maždaug ketvirtadalis viso Lietuvoje išgaunamo ir suvartojamo geriamojo vandens, per parą išvaloma apie 116 tūkst. kubinių metrų nuotekų, tai sudaro beveik trečdalį visos šalies nuotekų.

